Man adverteer glo openlik bedrieglike permitteDie advertensie op die man se hek. (Foto: ANA) ŉ Man van Diepkloof in Soweto is Woensdag in hegtenis geneem nadat hy na bewering bedrieglike permitte vir die lewering van noodsaaklike diens gedurende die afsonderingstydperk vervaardig en verkoop het. Die verdagte het na bewering dié permitte op ŉ plakkaat teen die hek van sy huis geadverteer. Die Gautengse departement van gemeenskapsveiligheid het nou opnuut ŉ beroep op die publiek gedoen om nie bedrieglike permitte te koop of daarvan gebruik te maak gedurende die algehele landwye afsondering nie. “Ons loof ons wetstoepassingsagentskappe vir die vinnige inhegtenisneming van hierdie bedrieër wat ons mense beroof van hul swaarverdiende geld in ruil vir die bedrieglike dokumente. Ongelukkig is dit ŉ ernstige oortreding van die regulasies,” het Ofentse Morwane, woordvoerder van die departement, in ŉ verklaring gesê. Volgens Morwane het die verdagte glo ook bedrieglike motorlisensies vervaardig. Die verdagte is tans in aanhouding by die Diepkloof-polisiestasie en sal na verwagting binnekort in die Orlando-landdroshof verskyn op aanklagte van korrupsie en die oortreding van die algehele landwye afsonderingsregulasies.